# Jaume Reixach i Riba

Jaume Reixach i Riba (Vilanova del Camí, Anoia, 12 de març de 1958) és un periodista català.

## Biografia

Va començar la seva trajectòria professional al diari El Correo Catalán (1976-1980), on es va especialitzar en temes de medi ambient i moviments socials. El 1977 participà en la creació del Col·lectiu de Periodistes Ecologistes de Catalunya i va ser al nucli fundacional de la revista ecologista Userda. En aquesta línia de treball, va participar en el llibre El combat ecologista a Catalunya, conjuntament amb els periodistes Santiago Vilanova i Xavier Garcia (premi Xarxa d'assaig del 1978).
Com freelance va col·laborar, entre 1980 i 1982, a les revistes Actual, Interviú, Cuadernos para el diálogo, La Calle..., amb reportatges d'investigació i denúncia. Des de la seva fundació l'any 1982, va treballar al setmanari català El Món. El 1983 es va incorporar com a redactor en cap al Diari de Barcelona, quan era autogestionat pels treballadors. Continuant en la línia del periodisme d'investigació, l'any 1984 va escriure -conjuntament amb els periodistes Francesc Baiges i Enric González- el llibre Banca Catalana: más que un banco, más que una crisis, editat per Plaza & Janés.
El 1986 publica amb Xavier García el llibre El pantà de Rialb. Elegia pel Mig Segre, sobre el conflicte ecològic i social provocat per la construcció d'un gran pantà a la conca del riu Segre. El 1987 s'incorpora a la secció de reportatges del nou Diari de Barcelona. Aquí, i en col·laboració amb altres periodistes, desenvolupa la investigació sobre la trama del joc a Catalunya. Aquests treballs es tradueixen en el llibre El lottogate, publicat el 1988 i editat per El Món. També és coautor, amb Siscu Baiges del llibre publicat per l'editorial Temas de Hoy: Jordi Pujol. Historia de una obsesión (1991). A més, és editor del llibre Los Señores de los Anillos (sobre la corrupció al Comitè Olímpic Internacional), publicat per l'editorial d'El Triangle el 1992.
El 1989 va crear la secció espanyola de l'associació Reporters sense Fronteres (RSF) i, des de 2002, és president de l'Associació No Governamental Acció Premsa, entitat que té com a objectiu principal la denúncia de les violacions al dret de la llibertat d'expressió que pateixen els periodistes en l'exercici de la seva tasca professional arreu del món.
Des de gener de 1990 és editor i director del setmanari d'informació política, social i cultural El Triangle. El 2013 els treballadors del diari l'acusaren d'haver acomiadat dues terceres parts de la plantilla.
En els últims anys, i a banda d'El Triangle, El Triangle Diari, La Valira i El Trapezio, Jaume Reixach ha escrit regularment a les revistes Cambio 16 i Cuadernos para el Diálogo.

## Obra

En la seva tasca de periodista d'investigació i denúncia, Jaume Reixach ha participat com a coautor en els següents llibres:
* El combat ecologista a Catalunya, amb Xavier Garcia i Santiago Vilanova (1978)
* Banca Catalana: más que un banco, más que una crisis, amb Enric González i Siscu Baiges (1984)
* El pantà de Rialb. Elegia pel Mig Segre (1986), amb Xavier Garcia
* El lottogate (1988)
* Jordi Pujol. Historia de una obsesión, amb Siscu Baiges (1991)
* Las mil caras de Jordi Pujol. Vida y milagros (en castellà) amb Josep Manuel Novoa (2003)

## Referències

* ↑ Biografía de Francesc Baiges | Enric González | Jaume Reixach Arxivat 2017-02-02 a Wayback Machine. a comparatelibros
* ↑ «El Triangle celebra el seu primer quart de segle». La Vanguardia, 18-02-2015, pàg. 11.
* ↑ Los trabajadores de El Triangle denuncian que el semanario despide en un año a dos tercios de la plantilla, eldiario.es, 13 de juliol de 2013
* ↑ El triangle no quadra Arxivat 2017-02-02 a Wayback Machine. a naciodigital.cat
* ↑ 'El Triangle' acumula ja nou condemnes judicials per acomiadaments improcedents Arxivat 2017-02-02 a Wayback Machine., Sindicat de Periodistes de Catalunya
* ↑ Carta a ETA desde Catalunya de Jaume Reixach, publicada a Cambio 16